|  |
| --- |
| **PRIOPĆENJE** |

**INA potpisala jedro podrške Fiumanci**

* **INA zlatni sponzor Fiumanke**
* **Fiumanka nastavlja s europskom medijskom regatom**
* **Po prvi put održava se sajam Plavo-zeleni Expo Fiumanka**

**Rijeka, 8. lipnja 2015.-  U Rijeci je danas održano svečano potpisivanje jedra podrške Fiumanci u sklopu kojeg su okupljeni sponzori i pokrovitelji te gosti poželjeli još jednu uspješnu plovidbu ovoj tradicionalnoj regati.**

Obraćajući se prisutnima u ime Ine, zlatnog sponzora ovogodišnje Fiumanke, Ivan Krešić, član Uprave Ine, izjavio je: *„INA je prepoznala značaj Fiumanke još u njezinim začecima i drago nam je vidjeti kako se kroz sve godine svog održavanja uvijek nanovo potvrđivala kvalitetom organizacije. Zahvalio bih u ime Ine organizatorima na još jednom odlično odrađenom poslu. Uvjereni smo kako će i ova Fiumanka svim natjecateljima donijeti nezaboravno iskustvo, uključujući i našem INA timu“.*

Uz sponzore, jedro podrške također su potpisali pokrovitelji  Fiumanke - Grad Rijeka, Lučka uprava Rijeka, Primorsko-goranska županija i Turistička zajednica Grada Rijeke. Pri tome su istaknuli značaj Fiumanke i pohvalili njezina nastojanja u turističkoj i sportskoj promociji  Rijeke i Kvarnera.

Fiumanku će ove godine po prvi put snimati i *Nautical Channel*, nezaobilazan program svih ljubitelja jedrenja što će zasigurno pridonijeti povećanju međunarodne popularnosti Fiumanke, dok će se i ove godine, po treći put zaredom, održati Europska medijska regata na kojoj će osim nacionalnih medijskih kuća sudjelovati televizijske ekipe iz Austrije, Slovenije, Slovačke i Mađarske.

Također, 12. i 13. lipnja će se u sklopu Fiumanke po prvi put održati Plavo-zeleni Expo Fiumanka sajam u sklopu kojeg će biti predstavljene inicijative i projekti koji podupiru ciljeve Strategije Europske unije za jadransko-jonsku regiju (EUSAIR) - plavi rast, povezivanje regije, kvaliteta okoliša i održivi turizam. Osim toga, građanima će svoje projekte i proizvode predstaviti petnaestak izlagača među kojima će, uz Inu, biti i Ministarstvo poduzetništva i obrta, Hrvatska gospodarska komora –Županijska komora Rijeka, Jadrolinija, E-mocija, Auto kuća Lenac,  Aci, Armare, Zagrebački velesajam, itd.

Detaljan program ovogodišnje Fiumanke dostupan je [ovdje.](http://www.fiumanka.eu/index.php?page=program)

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 442 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: [pr@ina.hr](mailto:pr@ina.hr)